Na temelju članka 61.c Zakona o lokalnoj i područnoj (regionalnoj) samoupravi ("Narodne novine" broj 33/01, 60/01, 129/05, 109/07, 125/08, 36/09, 125/08, 36/09, 150/11, 144/12, 123/17, 98/19 i 144/20 i članka 70. Statuta Općine Podstrana ("Službeni glasnik Općine Podstrana " broj 7/21, 21/21 i 4/23), Vijeće mjesnog odbora Sveti Martin-Mutogras na sjednici održanoj 06. studenog 2023. godine donijelo je

**PRAVILA MJESNOG ODBORA SVETI MARTIN - MUTOGRAS**

**I. OPĆE ODREDBE**

Članak 1.

Ovim Pravilima uređuju se način konstituiranja vijeća mjesnog odbora, pitanja ustrojstva i rada mjesnog odbora i to: tijela mjesnog odbora i njihov djelokrug i ovlasti, financiranje rada mjesnog odbora, osiguranje uvjeta za rad, nadzor nad radom tijela mjesnog odbora i druga pitanja od važnosti za rad mjesnog odbora.

Članak 2.

Mjesni odbor osnovan je kao oblik neposrednog sudjelovanja građana u odlučivanju o lokalnim poslovima od neposrednog i svakodnevnog utjecaja na život i rad građana.

Područje mjesnog odbora utvrđeno je posebnom odlukom Općinskog vijeća Općine Podstrana.

**II. KONSTITUIRANJE VIJEĆA**

Članak 3.

Prva konstituirajuća sjednica vijeća sazvat će se u roku od 30 dana od dana objave konačnih rezultata izbora.

Konstituirajuću sjednicu vijeća saziva načelnik.

Ako se konstituirajuća sjednica ne održi u zakazanom roku načelnik će odmah sazvati novu konstituirajuću sjednicu koja se treba održati u roku od 30 dana od dana sazivanja sjednice.

Vijeće je konstituirano izborom predsjednika vijeća na prvoj sjednici na kojoj je nazočna većina svih članova vijeća.

Ako se vijeće ne konstituira u rokovima iz stavka 1 i 3, raspisat će se novi izbori.

**III. TIJELA, DJELOKRUG I OVLASTI MJESNOG ODBORA**

Članak 4.

Tijela mjesnog odbora su:

* vijeće mjesnog odbora (u daljnjem tekstu: vijeće) i
* predsjednik vijeća.

Članak 5.

Vijeće ima pet članova.

Članove vijeća biraju građani s područja mjesnog odbora koji imaju biračko pravo na neposrednim izborima, tajnim glasovanjem, razmjernim izbornim sustavom.

Mandat članova vijeća traje četiri godine.

Postupak izbora vijeća uređuje se posebnom odlukom Općinskog vijeća, odgovarajućom primjenom odredaba zakona kojim se uređuje izbor članova predstavničkih tijela jedinica lokalne samouprave i odredaba Statuta Općine Podstrana.

Članak 6.

Vijeće mjesnog odbora:

- donosi program rada i izvješće o radu vijeća,

- donosi financijski plan i godišnji izvještaj o izvršenju financijskog plana,

- donosi pravila mjesnog odbora,

- donosi poslovnik o radu vijeća

- bira i razrješava predsjednika vijeća,

- odlučuje o korištenju sredstava osiguranih u proračunu Općine Podstrana za pojedine namjene sukladno posebnim odlukama,

- surađuje s drugim mjesnim odborima u pitanjima od interesa za građane s područja mjesnog odbora,

- prati stanje u komunalnoj infrastrukturi na svom području i predlaže program razvoja komunalne infrastrukture,

- obavlja i druge poslove utvrđene posebnim propisima i drugim aktima Općinskog vijeća i načelnika.

Program rada, pravila mjesnog odbora, poslovnik o radu vijeća kao i ostale odluke ili zaključke vijeće donosi većinom glasova nazočnih članova.

Poslovnikom o radu vijeća podrobnije se uređuje organiziranje rada vijeća.

Članak 7.

Programom rada utvrđuju se zadaci mjesnog odbora, osobito u pogledu skrbi o uređenju područja mjesnog odbora provođenjem manjih komunalnih akcija kojima se poboljšava komunalni standard građana na području mjesnog odbora, skrbi o poboljšanju zadovoljavanja potreba građana u oblasti zdravstva, socijalne skrbi, kulture, športa i drugih lokalnih potreba na svom području.

Program rada donosi se u roku od 30 dana od dana stupanja na snagu proračuna lokalne jedinice za kalendarsku godinu na koju se program odnosi.

Članak 8.

Financijski plan donosi se usporedno s programom rada.

Financijski plan sadrži na prihodovnoj strani predviđene izvore prihoda a na rashodovnoj strani predviđene rashode za namjene utvrđene programom.

Članak 9.

Član vijeća nema obvezujući mandat i nije opoziv.

Član vijeća dužnost obavlja počasno i za to ne prima naknadu.

Član vijeća u obnašanju svoje dužnosti ima pravo:

- prisustvovati sjednicama vijeća,

- predlagati razmatranje pojedinih pitanja iz djelokruga vijeća,

- raspravljati i izjašnjavati se o svim pitanjima koja su na dnevnom redu vijeća,

- obavljati i druge poslove koje mu povjeri vijeće.

Članak 10.

Vijeće iz svog sastava, većinom glasova svih članova, bira predsjednika na vrijeme od četiri godine.

Članak 11.

Vijeće može razriješiti predsjednika vijeća.

Postupak za razrješenje predsjednika može pokrenuti najmanje 1/3 članova vijeća ili načelnik, a prijedlog mora biti obrazložen.

O prijedlogu za razrješenje odlučuje se većinom glasova svih članova vijeća.

Članak 12.

Predsjednik vijeća predstavlja mjesni odbor i za svoj je rad odgovaran vijeću mjesnog odbora odnosno načelniku za povjerene poslove iz samoupravnog djelokruga Općine.

Predsjednik saziva sjednice vijeća, predlaže dnevni red i predsjedava sjednicama. Obavlja i druge poslove koje mu povjeri vijeće.

O radu na sjednici vijeća vodi se zapisnik.

Predsjednika u slučaju spriječenosti ili odsutnosti zamjenjuje član vijeća kojeg on odredi.

Članak 13.

Stručne i administrativne poslove za potrebe mjesnog odbora obavljaju upravna tijela Općine.

**IV. FINANCIRANJE I OSIGURAVANJE UVJETA ZA RAD MJESNIH ODBORA**

Članak 14.

Za djelatnost mjesnog odbora u smislu osiguravanja nužnih sredstava za poslovanje (minimalne administrativne i slične poslove), te za obavljanje povjerenih im poslova iz samoupravnog djelokruga Općine Podstrana, sredstva se osiguravaju u Proračunu Općine Podstrana.

Za financiranje djelatnosti koje nisu obuhvaćene stavkom 1. ovog članka, mjesni odbor može osigurati druga sredstva i to:

- dotacije i pomoći pravnih ili fizičkih osoba,

- od učešća građana u ostvarivanju određenih projekata.

**V. NADZOR I ZAŠTITA MJESNOG ODBORA**

Članak 15.

Nadzor nad zakonitošću rada mjesnog odbora obavlja načelnik.

Predsjednik vijeća dužan je u roku od 8 dana od dana donošenja dostaviti načelniku akte koje je donijelo vijeće.

Načelnik može raspustiti vijeće mjesnog odbora ako ono učestalo krši odredbe Statuta Općine Podstrana, Pravila mjesnog odbora ili ne obavlja povjerene mu poslove.

**VI. PRIJELAZNE I ZAVRŠNE ODREDBE**

Članak 16.

Ova Pravila mjesnog odbora stupaju na snagu danom donošenja.

KLASA: 024-04/23-01/04 Predsjednik

URBROJ: 2181-39-01-5-23-02 Vijeća MO Sveti Martin-Mutogras

Podstrana, 06. studenog 2023. godina  Nikola Bakota